Vestre Landsret i Aalborg har netop afsagt skyldskendelse i ankesagen mod en 28-årig nordjysk mand.

Der var ikke fare for, at en 28-årig nordjyde ville udføre et masseskyderi efter august 2018. Det har Vestre Landsret i Aalborg onsdag slået fast, hvor de har frikendt en 28-årig mand fra Hobro for forsøg på manddrab. Nordjyden har været tiltalt for at ville dræbe en eller flere personer ved et eller flere masseskyderier, men det har Vestre Landsret nu frikendt ham for. Dermed omstøder landsretten byrettens dom, hvor den 28-årige sidste år blev kendt skyldig i tiltalen. Da skyldskendelsen blev læst op, og den 28-årige kunne høre, at han var frikendt for forsøg på manddrab, sad han stille og roligt på sin plads uden at komme med nogen særlig reaktion. Den nordjyske mand har gennem både ankesagen i landsretten og retssagen i byretten nægtet sig skyldig i tiltalen mod ham. Det eneste, han har erkendt, er, at han havde opbevaret en af sine pistoler ulovligt i en skuffe i sin lejlighed i Hobro. Nordjyden har gennem retssagen både i byretten og under ankesagen i landsretten forklaret, at masseskyderierne var en fantasi, og at han droppede tankerne om at udføre et masseskyderi i august 2018, da det gik op for ham, at det hele blot var en fantasi, som han havde gjort livlig oppe i sit hoved. - Jeg havde ikke behov for at gøre det i virkeligheden, fordi jeg havde udført det i hovedet så mange gange, sagde den 28-årige i byretten i Aalborg i januar 2022. Det var otte ud af ni nævninge og alle de tre juridiske dommere, der var enige i, at den 28-årige mand skulle frikendes for forsøg på manddrab. - Vi finder, at der foreligger en sådan tvivl om, hvorvidt tiltalte i tiden efter august 2018 og frem til anholdelsen den 16. december 2020 fortsat havde til hensigt at gennemføre sin plan om at begå et eller flere masseskyderier, at det ikke er bevist, at tiltalte, da han blev anholdt, havde opretholdt sit forsæt til at begå manddrab. Vi stemmer derfor for at frifinde tiltalte i dette forhold, lød det fra retsformanden i Vestre Landsret, da han læste skyldkendelsen højt. Landsretten fandt dog, at den 28-årige mand fra Hobro skulle kendes skyldig i overtrædelse af våbenloven. Hyperfascineret Den 28-årige nordjyde har diagnoserne Aspergers Syndrom og skizotypi, som ifølge nordjyden gør, at han går meget op i de emner, han vælger at fokusere på. Han forklarede i landsretten, at han fra 11 til 18-års alderen havde en fantasi om at blive bankrøver. Han læste alt om bankrøvere, lærte hvordan et bankrøveri skulle udføres, og han havde endda udset sig en bank og et supermarked, han ville røve, men at det ikke blev til noget, fordi det også den gang gik op for ham, at det var en fantasi. - Jeg bliver hyperfascineret af et emne, og så skal jeg lære alt om det, så jeg kan læse om det i ugevis og månedsvis. Det er en fantasi, men ikke noget jeg tager ud i handling, forklarede den 28-årige nordjyde i byretten i Aalborg for knap et år siden. Den 28-åriges forsvarer lagde i sin procedure stor vægt på, at den 28-årige nordjyde netop aldrig ville have ført sine tanker om et masseskyderi til handling. - Vi har så meget materiale, hvor den tiltalte fortæller, at han ikke kan, men også hvor han fortæller, at han gerne vil, men det har stået på i så mange år, at forsvaret sætter spørgsmålstegn ved, om det overhovedet ville blive til noget, sagde den 28-åriges forsvarer Claus Bonnez under sin procedure i Vestre Landsret. Siger det er fantasi før anholdelse Netop af det meget omfattende materiale i sagen fremgår det flere steder, at den 28-årige nordjyde i videodagbøger i både 2019 og 2020 snakker om, at masseskyderi er noget pjat, og at det bare er en fantasi. - Jeg tror ikke masseskyderi bliver til noget, det er bare en fantasi, siger den 28-årige blandt andet i en videodagbog fra april 2020. Det har hans forsvarer Claus Bonnez lagt stor vægt på i ankesagen, hvor han har givet flere eksempler på, hvor den 28-årige kommer med forskellige undskyldninger for, hvorfor han ikke har begået et masseskyderi endnu og bliver ved med at udskyde det. Netop fordi den 28-årige kaldet det en fantasi, inden han bliver anholdt, mener hans forsvarer bevidner om, at han aldrig ville gøre det. - Man kan godt være overbevist om, at det ikke er lavet med henblik på at politiets skulle finde det. Når tiltalte taler om, at han ikke vil begå skoleskyderi, så gør han det i et materiale, som han ikke ville have politiet skulle finde, sagde Claus Bonnez under sin procedure og fortsatte senere: - Det her blev forberedt i årevis. Man må spørge sig selv, hvis det var hensigten, hvorfor blev det så ikke udført. Der er så mange detaljer, og så bliver det ikke til noget. Det undrer forsvaret meget, sagde han.